Anton’Anghelu (1)

O fizu meu, s’indule ch’haias,
non fit fatta pro viver in sa terra,
piena de murrunzos e de gherra,
nemiga de sas bonas cortesias.

S’anima tua ricca de premuras,
pronta a suffrire pro s’umana zente
isprimiat su signu risplendente
chi distinghet sas bonas criaduras.

No’ haias vint’annos e cun tottu
faeddaias che unu anzianu;
un’ispiritu seriu, ma sanu
unu fagher de abile e de dottu.

Ogni faeddu suo fit divinu
ischinde chi deviat morrer prestu:
«Passenzia» naiat, «de su restu
tottus andamos in cussu camminu».